# אוניברסיטת קולומביה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אוניברסיטת קולומביה
סמל האוניברסיטה
מוטו: | In lumine Tuo videbimus lumen ("באורך נראה אור") (תהלים כה:י)
תאריך ההקמה: | 1754
סוג: | אוניברסיטה פרטית
הון עצמי: | 5.2 מיליארד דולר
נשיא האוניברסיטה: | לי בולינג'ר
סגל: | 3,224
סטודנטים לתואר ראשון: | 5,530
סטודנטים לתארים מתקדמים: | 14,692
מיקום: | ניו-יורק, ניו-יורק, ארצות הברית
כינוי קבוצת הספורט: | "ליונס" (אריות)
אתר אינטרנט: | www.columbia.edu

אוניברסיטת קולומביה הינה אוניברסיטה פרטית בניו יורק. נוסדה בשנת 1754 בשם קינגס קולג' (King's College) והיא מוסד ההשכלה הגבוהה השישי בוותיקותו בארצות הברית.

האוניברסיטה חברה בליגת הקיסוס ונחשבת לאחת האוניברסיטאות הטובות והיוקרתיות בעולם. בשנים הראשונות לפעילותה למדו באוניברסיטה אלכסנדר המילטון וג'ון ג'יי.

בשנת 1784, לאחר המהפכה האמריקאית, שם המוסד שונה מקינגס קולג' לקולומביה קולג' (Columbia College) ברוח הפטריוטית של אותם הזמנים. בשנת 1896 השם שונה לאוניברסיטת קולומביה בעיר ניו-יורק (Columbia University in the City of New York) על מנת להבדיל בין בית הספר לתואר ראשון (קולומביה קולג') ובין שאר האוניברסיטה. באותה תקופה כללה האוניברסיטה גם בית ספר לתואר ראשון בהנדסה, ובתי ספר לתארים מתקדמים בהנדסה, מדעים, רפואה, משפטים, הוראה, מדעי המדינה ופילוסופיה.

כיום ישנם באוניברסיטה שלושה בתי ספר לתואר ראשון: קולומביה קולג' (Columbia College), בית הספר להנדסאים על שם עמותת פו (Fu Foundation School of Engineering and Applied Sciences), ובית הספר ללימודים כללים (School of General Studies). לאוניברסיטה יש מספר רב של בתי ספר לתארים מתקדמים. לאוניברסיטה יש הסכמי שיתוף עם בית הספר לתואר ראשון לנשים ברנארד קולג' (Barnard College), מכללת המורים טיצ'רס קולג' (Teachers College), המדרשה לתאולוגיה יהודית (Jewish Theological Seminary), והמדרשה לתאולוגיה נוצרית (Union Theological Seminary). על פי הסכמי שיתוף הפעולה, מקבלים בוגרי ברנארד קולג' וטיצ'רס קולג' תארים מאוניברסיטת קולומביה.

## [עריכה] היסטוריה

אוניברסיטת קולומביה הינה המוסד הוותיק ביותר להשכלה גבוהה במדינת ניו-יורק, והמוסד השישי בוותיקותו בארצות הברית (לפי ההקמה בפועל. החמישי לפי תאריך הרשיון להקמתו). האוניברסיטה הוקמה בשנת 1754 כקינגס קולג' על ידי צ'ארטר של מלך בריטניה, אולם בשנת 1784, לאחר המהפכה האמריקאית, שם המוסד שונה לקולומביה קולג' ברוח הפטריוטית של אותם הזמנים. בשנת 1896 השם שונה שוב, הפעם לאוניברסיטת קולומביה. כיום האוניברסיטה כוללת למעלה מעשרים בתי ספר שונים.

### [עריכה] קינגס קולג': 1754-1776

חצר בית הספר של כנסיית טריניטי, המיקום המקורי של קינגס קולג'
סמואל ג'ונסון (1696-1772), הנשיא הראשון של קינגס קולג'

הדיונים בנוגע להקמה של קולג' בניו-יורק החלו בשנת 1701, אולם רק במחצית השנייה של המאה ה-18 הבשילו לכדי תוכנית ממשית. בראשית שנות החמישים של המאה ה-18, אנשי הכמורה של כנסיית טריניטי בניו-יורק הגיבו להקמת אוניברסיטת ייל בניו הייבן בשנת 1701, ולהקמת אוניברסיטת פרינסטון בניוארק שבניו ג'רזי ב-1746 [1]. הרצון למוסד אקדמי נבע ממניעים דתיים וכלכלים: אנשי כנסיית טריניטי חששו מההתעוררות הדתית של הפלגים הפרוטסטנטים ומנפילת מעמדה של ניו-יורק כמרכז תרבותי ואינטלקטואלי. חברי הכנסייה הקימו מוסד משלהם, קינגס קולג', ובחרו את סמואל ג'ונסון כנשיא הראשון. הלימודים התחילו ב-17 ליולי 1754 עם ג'ונסון כמרצה היחיד. לאחר מספר חודשים, ב-31 באוקטובר 1754, מלך אנגליה ג'ורג השני העניק את הצ'ארטר המלכותי שהקים רשמית את הקולג'. בשנת 1760 עבר הקולג' מבניין הכנסייה לבניין באזור פארק פלייס (כיום אזור בניין העירייה). בשנת 1767 הקולג' היה למוסד האקדמי הראשון באמריקה להעניק תואר M.D.

הקמת המוסד לוותה במחלוקות מכיוון שאנשי המלך שלטו בהנהלת המכללה האנגליקנית, לדוגמה הארכיבישוף של קנטרברי והמזכיר המלכותי לענייני קולוניות ומטעים. הפחדים מפני השפעת הנהגת הכנסייה אנגליקנית והכתר הבריטי זכו לאישור מהעושר הרב של הקולג' שעלה בהרבה על זה של שאר המוסדות להשכלה בקולוניות שבאותה תקופה [2].

למהפכה האמריקאית הייתה השפעה קטסטרופלית על קינגס קולג'. המלחמה גרמה להשעיית הלימודים מ-1776 לשמונה שנים. בזמן זה הספריה נבזזה והבנין היחיד ששימש ללימודים הוחרם והפך לבית חולים צבאי ששימש גם את החיילים הבריטים וגם את החיילים האמריקאים. בנוסף, רבים מבוגרי הקולג', רובם נאמנים לכתר, ברחו לקנדה או לבריטניה, מה שהותיר את הנהגת הקולג' וחוסנו הכלכלי בספק.

אולם קינגס קולג', 1770

עד למהפכה האמריקאית קינגס קולג' היה מרכז לתומכי המלך, אולם בסופו של דבר כמה ממנהיגיה הבולטים של המהפכה היו בוגרי הקולג'. בוגרים אלו תרמו מאוחר יותר לשיקום המוסד. בין התלמידים וחברי מועצת הנאמנים של אותה תקופה בולטים ג'ון ג'יי, שהיה בין האחראים למשא ומתן על חוזה פריז שסיים את המלחמה עם בריטניה ולאחר מכן הפך לנשיא הראשון של בית המשפט העליון, ואלכסנדר המילטון, אחד מכותבי הפדרליסט ולאחר מכן שר האוצר הראשון. ראויים לציון גם גובנר מוריס שכתב את הטיוטה האחרונה של חוקת ארצות הברית ורוברט ליווינגסטון שהיה חבר בוועדה שניסחה את הכרזת העצמאות של ארצות הברית.

בשנת 1784 הקולג' נפתח שוב, הפעם כקולומביה קולג'. השם החדש שיקף את התזזית הפטריוטית שהובילה את האומה האמריקאית לעבר עצמאות. וילאם סמואל ג'ונסון, בנו של סמואל ג'ונסון, מונה כנשיא הקולג'.

### [עריכה] השנים המוקדמות: 1784-1857

למרות שדבקה בקולג' תדמית של נאמנות לכתר הבריטי הצליחו בוגריו, ובמיוחד המילטון וג'יי, בקריאתם לפתיחתו מחדש לאחר המלחמה. כאשר ג'ורג' קלינטון, מושל מדינת ניו יורק, נאלץ לשלוח את בנו ללימודים בפרינסטון שבניו-גרזי, תמך גם הוא בפתיחה מחודשת של המוסד. בשנת 1784 בית הספר נפתח מחדש ושמו שונה לקולומביה קולג' כדי להראות את המחויבות לרפובליקה החדשה.

המושל קלינטון ומחוקקי מדינת ניו-יורק העניקו למוסד צ'ארטר חדש ללא כל שיוך לכנסייה האנגליקנית. הפיקוח על הקולג' הוענק למועצה של עוצרים שייצגו את כל המחוזות במדינת ניו-יורק ולמושל ששירת כנשיא. המחוקקים רצו לייצר דגם למערכת חינוך ארצית שתהיה תחת בעלות ופיקוח המדינה.

כאשר המדינה התרשלה בהעברת כספים למוסד, ההסדר החל להעיק על שני הצדדים. הפיקוח על הקולג' התרחב לעשרים מתושבי העיר ניו-יורק, והמילטון, ג'יי וראש העיר ניו-יורק, ג'ימס דווין, החלו מהלך לעצמאות הקולג'. בשנת 1787 אימצו המחוקקים צארטר חדש שעדיין תקף היום. סמכויות הפיקוח הוענקו לחבר נאמנים. וילאם סמואל ג'ונסון, בנו של סמואל ג'ונסון, מונה כנשיא הקולג'.

קולג' הול בשנת 1830, הורחב ושופץ בסיגנון יווני

בשנות ה-90 של המאה ה-18 הקולג' חידש את מעמדו. העיר ניו-יורק הפכה (לזמן קצר) לבירת מדינת ניו-יורק ולבירה הפדרלית. בשנת 1790 ג'ורג' וושינגטון השתתף בטכס הסיום של הקולג' וההתעניינות בחינוך משפטי גברה. אולם התחזקות המוסד לא המשיכה זמן רב. הקושי המרכזי היה כספי. הקולג' איבד את התמיכה הממשלתית כשהפך לעצמאי, וכאשר פוליטיקאים עוינים עלו לשלטון וקולג'ים חדשים החלו גם הם לבקש תמיכה כלכלית התחרות הפכה לקשה. היתרון של קולומביה היה נדל"ן במנהטן, אולם יתרון זה התגלה רק שנים מאוחר יותר.

במחצית הראשונה של המאה ה-19 הקולג' המשיך להיאבק בקשיים. הפקולטה למשפטים לא זכתה להצלחה ובשנת 1807 בית הספר לרפואה, על מנת לעצור את דעיכתו, ניתק את קשריו עם קולומביה והתאחד עם הקולג' לרופאים ומנתחים. הקולג' ניסה לשקם את תדמיתו גם באמצעות בנייה של אגפים חדשים והוספת ריהוט חדש בסגנון יווני, אולם נסיונות אלו לא עצרו את הנפילה התדמיתית. בשנת 1854 התדמית נהרסה עוד יותר לאחר תקרית גיבס, כאשר הקולג' לא קיבל לשורותיו פרופסור נודע לכימיה, אוליבר וולקוט גיבס, בשל השקפתו הדתית. התקרית הוכיחה לרבים כי המוסד לוקה בצרות אופקים. ביולי 1854 התפרסם מאמר בשם "הקשיים החדשים של קולומביה קולג'" בעיתון בבוסטון שטען כי בית הספר היה "טוב במקצועות קלאסיים" אולם "חלש במדעים" וש"מעטים מבוגריו מצטינים"[3].

### [עריכה] ההתרחבות והמעבר למרכז רוקפלר

בניין בית הספר למשפטים שבשדרות מדיסון, המעוצב בסגנון נאו-גותי

בשנת 1849 הקולג' עבר מפארק פלייס לרחוב 49 ושדרת מדיסון, שם נשאר המוסד למשך חמישים שנה. המעבר נשא בחובו שינויים מרחיקי לכת. בטכס הסיום של אותה שנה הכריז נשיא האוניברסיטה, צ'ארלס קינג, על קולומביה כ"אוניברסיטה". במחצית השנייה של המאה ה-19 המוסד התפתח למבנה המזכיר אוניברסיטה מודרנית. בית הספר למשפטים נוסד בשנת 1858, ובית הספר למכרות (כיום בית הספר להנדסאים על שם עמותת פו) נוסד בשנת 1864. בשנת 1889 ברנארד קולג', בית הספר לתואר ראשון לנשים, החל בפעילות תחת הסכם שיתוף עם קולומביה. בשנת 1891 קולומביה קיבלה לשורותיה חזרה את הקולג' לרופאים ומנתחים, ובשנת 1893 את מכללת המורים טיצ'רס קולג'. בשנת 1875 הוענק תואר הדוקטור הראשון על ידי הפקולטה למדעי המדינה, פילוסופיה ומדעים מדויקים [4].

### [עריכה] מורנינגסייד הייטס

ההתפתחויות בקמפוס מורנינגסיד הייטס עד לשנת 1915

בשנת 1896 חבר הנאמנים שוב שינה את שם המוסד, הפעם לאוניברסיטת קולומביה (כיום השם הרשמי של האוניברסיטה הוא "אוניברסיטת קולומביה בעיר ניו-יורק"). באותה תקופה נשיא האוניברסיטה, סת' לו, העביר את הקמפוס ממרכז רוקפלר למקומו הנוכחי: מורנינגסייד הייטס (Morningside Heights) שבמנהטן. באותה תקופה האזור היה כפרי ומרווח. לפני המעבר של קולומביה למורנינגסייד הייטס השטח היה חלק מבית המשוגעים בלומינגדייל (Bloomingdale Insane Asylum). אחד הבניינים של המוסד הרפואי עדיין עומד על תילו.

הבניין שנחשב לסמל ולמרכז של הקמפוס הוא בניין ספריית לו (Low Library). הבניין נבנה בשנת 1895, והוא עדיין נקרא "ספרייה" למרות שחדל מלשמש כספרייה בשנת 1934. כיום הבניין משמש כמשרד לנשיא האוניברסיטה וכארכיון. הבניין עוצב כך שיידמה לפנתאון ולפרתנון, וחלונותיו דומים לאלו שבמרחצאות דיוקלטיאנוס. כיפת הגרניט של הבניין היא הכיפה הגדולה ביותר בצפון אמריקה [5].

בניין ספריית לו, הוקם בשנת 1900
ספריית לו בשנת 2005

ניקולס מורי באטלר, יורשו של סת' לו בתפקיד הנשיא, המשיך בפיתוח האוניברסיטה כמוסד נחשב למחקר, ויצר את מודל ה"מולטיברסיטה" שאותו אימצו אוניברסיטאות אחרות. הוא ריכז על הקמפוס של מורנינגסייד הייטס את קולומביה קולג', את בית הספר למשפטים, את הפקולטות לתארים מתקדמים, את בית הספר למכרות (כיום בית הספר למדעים), ואת בית הספר לרפואה. באטלר כיהן כנשיא האוניברסיטה למעלה מארבעה עשורים והפך לדמות ציבורית ידועה. בין היתר היה מועמד למשרת סגן נשיא ארצות הברית, וחתן פרס נובל. הוא "ייבא" את גישת העסקים של ניו-יורק לניהול האוניברסיטה והוביל לרפורמות פנימיות נרחבות, כגון: איחוד סמכויות אקדמיות תחת משרד אחד, מינוי ישיר של רשמים, דיקנים, רקטורים, ומזכירים, כמו גם יצירת ביורוקרטיה מקצועית לאוניברסיטה, צעד חסר תקדים לאוניברסיטאות באותה תקופה.

בשנת 1893 נוסדה הוצאת הספרים של אוניברסיטת קולומביה, על מנת "לקדם את לימודים בכלכלה, היסטוריה, ספרות, מדע ועוד, ולקדם ולעודד את הוצאתם לאור של עבודות מחקר בתחומים הללו". ספרי ההוצאה כוללים את אנציקלופדית קולומביה (1935) ואת ה The Columbia Lippincott Gazetteer of the World, (1952).

בשנת 1902 איש העיתונות ג'וזף פוליצר תרם סכום משמעותי לאוניברסיטה כדי לייסד את בית הספר לעיתונות. בית הספר נחנך בשנת 1912, והינו בית הספר לעיתונות היחיד בליגת הקיסוס. בית הספר אחראי לניהול פרס פוליצר ופרסי דופונט-קולומביה לעיתונות משודרת. בשנת 1948 מונה דווייט אייזנהאואר לנשיא האוניברסיטה. אייזנהאואר נשאר בתפקיד זה עד לבחירתו לנשיא ארצות הברית בשנת 1953, אולם את מרבית זמנו השקיע כתפקידו כראש המטות המשולבים של נאט"ו באירופה.

המחלקה לפיזיקה של קולומביה זכתה לזרקור בינלאומי כאשר בשנות ה-40 החוקרים גון ר. דוננינג, איזידור רבי, אנריקו פרמי ופוליקרפ קוש התחילו בניסויים הגרעיניים במה שמאוחר יותר ייקרא פרויקט מנהטן.

בשנת 1946, לאחר מלחמת העולם השנייה, נוסד בית הספר ליחסים בינלאומיים. במקור נועד בית הספר לאמן את הדור הבא של דיפלומטים ומומחים ליחסים בינלאומיים, והוא העניק תארי מאסטר ביחסים בינלאומיים. בשנת 1977, על מנת לקדם את ההשכלה של אנשי מנהל ציבורי, התחיל בית הספר להעניק תארי מאסטר במנהל ציבורי. משנת 2001 מציע בית הספר גם מסלול עם התמחות במדעי הסביבה, ומ-2004 ניתן גם ללמוד לדוקטורט בפיתוח בר קיימא.

### [עריכה] הפגנות הסטודנטים

#### [עריכה] מהומות 1968

במרץ 1967 סטודנט בשם בוב פלדמן חשף מסמכים שקישרו את אוניברסיטת קולומביה עם מכון המחקר לנשק של הפנטגון, ה- IDA. חשיפת המידע עוררה את הסטודנטים החברים בארגון "סטודנטים למען חברה דמוקרטית" (SDS) לפתוח מערכת הפגנות נגד מלחמת וייטנאם בין אפריל 1967 ואפריל 1968. במהלך ההפגנות דרשו הסטודנטים מהנהלת האוניברסיטה לפרוש מהשותפות עם ה- IDA. בעקבות הפגנה ב-26 למרץ בתוך בניין ספריית לו, הענישה האוניברסיטה שישה סטודנטים, שכונו "שישיית IDA", מכיון שעברו על כללי המוסד שאסרו על הפגנות בתוך בניינים בקמפוס.

שמונה ימים לאחר הפגנה זו נרצח מרטין לותר קינג. פעילי ה-SDS חברו יחדיו עם חברי האגודה לסטודנטים ממוצא אפריקאי (Student Afro Society) על מנת למחות נגד הניסיון להשתיק את הפעילים האנטי-IDA ונגד התוכנית של האוניברסיטה לבנות מרכז ספורט בשטח של פארק מורנינגסייד. הבנייה המתוכננת נתפסה על ידי המפגינים כמעשה אלימות נגד התושבים השחורים של הארלם השכנה. הפגנה זו, ב-23 לאפריל 1968, תוכננה גם היא להתקיים בתוך בניין ספריית לו. לאחר מאבטחי הקמפוס מנעו מהמפגינים להכנס לבניין, המשיכו רובם לצעוד לתוך אזור הבנייה של מרכז הספורט שבפארק מורנינגסייד על מנת להפריע למאמצי הבנייה והתעמתו עם כוח המשטרה ששמר על אתר הבנייה.

בעקבות מעצר של מפגין בפארק מורנינגסייד, הוביל יו"ר ה-SDS, מארק רוד, את המפגינים חזרה לקמפוס של קולומביה, שם השתלטו הסטודנטים על בניין המילטון ששימש ללימודים ולמשרדי קולמביה קולג'. במהלך שלושת הימים שלאחר מכן השתלטו הסטודנטים על שלושה בנייני לימודים נוספים ועל בניין ספריית לו. המפגינים דרשו את הפסקת שיתוף הפעולה עם ה IDA, נסיגה מהתוכנית לבניית מרכז ספורט על השטח של פארק מורנינגסייד, וחנינה לכל המפגינים. ההפגנה באה לסיומה בבוקר ה-30 לאפריל כשמשטרת ניו-יורק פרצה לקמפוס. כ-150 סטודנטים נפצעו ונזקקו לטיפול רפואי, ומעל 700 נעצרו על ידי המשטרה. מפגינים נוספים נעצרו בסבב הפגנות נוסף במאי.

בעקבות ההפגנות הסכימה האוניברסיטה לקבל שתיים מתוך שלוש דרישות המפגינים. האוניברסיטה הפסיקה את שיתוף הפעולה עם ה-IDA וחזרה בה מכוונתה לבנות את מרכז הספורט. בנוסף, הצבא וה-CIA חדלו מלגייס עובדים בקמפוס ותוכנית ה-ROTC (תוכנית לעתודאים אמריקאית) של קולומביה בוטלה. ואולם, לא ניתנה חנינה כללית למפגינים ולפחות 30 סטודנטים הושעו מהלימודים[6].

#### [עריכה] מהומות 1983

בשנת 1983 התקיימה הפגנה נוספת ששוב כללה התבצרות בבניין המילטון ואף שביתת רעב. הפגנה זו נועדה לשכנע את חברי הנאמנים של קולומביה להפסיק מלהשקיע את כספי האוניברסיטה בחברות שתמכו — באופן ישיר או עקיף — בשלטון האפרטהייד בדרום אפריקה.

#### [עריכה] הסרט Columbia Unbecoming

ב-2005 הפיקו מספר סטודנטים, בשיתוף עם פרויקט המחקר דויד למנהיגות יהודית (The David Project Center for Jewish Leadership), סרט דוקומנטרי בשם Columbia Unbecoming (קולומביה הלא הולמת). הסרט הציג את עדויותיהם של סטודנטים שטענו כי הסגל במחלקה ללימודי המזרח התיכון אינם מלמדים את הסכסוכים באזור בצורה אוביקטיבית ובמקום זאת תומכים כמעט תמיד בצדדים האנטי-ישראלים. מעבר לכך, מרצים מסוימים במחלקה מפחידים סטודנטים בעלי דעות פרו-ישראליות ומונעים מהם מלהביע את דעתם בשיעורים הרלוונטים. הסרט גרר ביקורת כנגד האוניברסיטה בעיתונות הניו-יורקית, ולאחר מכן ועדת בדיקה של האוניברסיטה ושינוי הכללים של תלונות נגד מרצים על רקע של הפחדות [7].

#### [עריכה] הפגנות קבוצת FAiR

במהלך שנת 2006 התאחדו סטודנטים באוניברסיטה תחת הסיסמה FAiR (משחק מילים על המילה "הוגן" וקיצור של Financial Aid Reform)[8]. הסטודנטים דרשו שהאוניברסיטה תשנה את מדיניות העזרה הכלכלית לסטודנטים ממשפחות מעוטות אמצעים, לפי הדוגמה של האוניברסיטאות הרווארד, ייל, ופרינסטון. אוניברסיטאות אלו קבעו שלסטודנטים לתואר ראשון ממשפחות מעוטות אמצעים ינתנו מלגות במקום הלוואות. שנה לאחר מכן הכריזה קולומביה על שינוי מדיניות העזרה הכלכלית ועל הענקת מילגות במקום הלוואות לסטודנטים שמשפחותיהם מרווחיות פחות מ-$50,000 לשנה[9]. למרות השינוי, חברי קבוצת FAiR טענו שעל האוניברסיטה לשפר את מדיניות העזרה עוד יותר[10].

#### [עריכה] הפגנות נגד ה-Minuteman

ברביעי לאוקטובר, 2006, קבוצה של סטודנטים השתלטה על במה עליה נאם ג'ים גילכריסט, מייסד תנועת פרוייקט המיניטמן (Minuteman Project). קבוצת המיניטמן, שמטרתה לפטרל על גבול ארצות הברית-מקסיקו ו"להגן" על ארצות הברית מפני מהגרים לא חוקיים, הוזמנה לקמפוס על ידי ארגון הסטודנטים הרפובליקאים. המפגינים עלו על הבמה והציגו כרזה עליה נכתב "אין בני אדם לא חוקיים" (בספרדית), דבר שרימז כי הם רואים בתנועת המיניטמן גזעניים. בעקבות ההפגנה ליוו מאבטחי הקמפוס את אנשי תנועת המיניטמן אל מחוץ לאולם. במהומה שפרצה נפגעו מספר סטודנטים. המפגינים טענו כי לא נקטו באלימות, וכי חברי תנועת המיניטמן הם שהיו הראשונים לנהוג באלימות. ראש עריית ניו-יורק, מייקל בלומברג, נשיא האוניברסיטה, לי בולינג'ר, ואנשי ציבור נוספים, גינו את ההפגנה על שהפרה את זכות אנשי המיניטמן לחופש דיבור [11].

## [עריכה] קמפוס ומבנים

ספריית בטלר (יוני 2003)

הלימודים באוניברסיטה מתרכזים בקמפוס שבמורנינגסייד הייטס (Morningside Heights), שכונה במנהטן הגובלת בהארלם. הקמפוס נבנה על פי חזונו של סט' לו (Seth Low), נשיא האוניברסיטה בשלהי המאה ה-19, שרצה שכל הפקולטות ירוכזו במקום אחד. הקמפוס תוכנן על ידי הארכיטקטים מקים, מייד וויט (McKim, Mead, and White), והוא נחשב אחד מהעיצובים הטובים ביותר שלהם.

הקמפוס העיקרי של קולומביה משתרע על פני יותר משישה בלוקים, או 132,000 מ"ר. בבעלות האוניברסיטה למעלה מ-7,000 דירות במורנינגסייד הייטס, המשמשות פרופסורים, סטודנטים ואנשי סגל. בתי ספר הקשורים לרפואה ובריאות ממוקמים במרכז הרפואי של האוניברסיטה, כחמישים בלוקים צפונית לקמפוס.

""College Walk" הנו מדרחוב המחבר בין רחוב ברודוויי ושדרת אמסטרדם, ומשמש ככיכר הקמפוס

בבעלות קולומביה גם בייקר פיילד (Baker Field), כ-105,218 מ"ר של מתקני ספורט, מסלולי ריצה, מגרשי טניס, ופעילויות חתירה, הממוקם בקצה הצפוני של האי מנהטן. ישנו גם קמפוס שלישי בגדה המערבית של נהר הדסון: מצפה כדור הארץ למונט-דוהרטי (Lamont-Doherty Earth Observatory) הממוקם בפאליסאדס, ניו-יורק.

לעיתים קרובות תוכניות לבנייתם של מבנים חדשים בקמפוס נתקלות בהתנגדות ובהפגנות. לעיתים קרובות התלונות אינן מתרכזות בשינויים למבנה הקמפוס המקורי של מקים, מייד וויט, אלא מתוספות לתלונות אחרות נגד הנהלת האוניברסיטה. כיום מתכננת האוניברסיטה לבנות קמפוס נוסף במנהטנויל (Manhattanville), אזור הממוקם בין הרחובות 125 ו-132, מערבית לרחוב ברודווי. תושבי מערב הארלם מתנגדים לתוכנית ההתרחבות כדי למנוע, בין היתר, עליית מחירים באזור שיובילו לפינויים מהשכונה [12].

מערך הספריות של קולומביה כולל 8.7 מיליון כרכים [13]. ספרייה ראויה לציון היא ספריית האומנות והארכיטקטורה על שם איברי (Avery) שהיא ספריית הארכיטקטורה הגדולה ביותר בארצות הברית [14]. בספריה למעלה מ-400,000 כרכים שרובם אינם להשאלה וניתן לקרוא אותם בספרייה בלבד.

### [עריכה] פסל האם המזינה (Alma Mater)

השם מתייחס לפסל של האלה מינרווה שממוקם על המדרגות המובילות לספרייה על שם לו. הפסל הוצב בשנת 1904, והשמועה מספרת כי לאוניברסיטה שלוש גרסאות גיבוי של הפסל למקרה של נזק כתוצאה ממהומות או התקפות טרור. האמן דניאל צ'סטר פרנץ' יצר גם את פסלו של ג'ון הרווארד שממוקם באוניברסיטת הארווארד וכן את פסלו של אברהם לינקולן באנדרטת לינקולן. מספרים על האמן כי אהב להחביא דמויות ינשופים בעבודותיו. בפסל האם המזינה אכן ישנו ינשוף המתחבא בין גלימותיה של האלה. אמונה תפלה בקמפוס מספרת כי הסטודנט הראשון בכל שכבה שיגלה את הינשוף יסיים את לימודיו בהצטיינות ויישא את נאום הפרידה בטכס הסיום. בימים בהם הלימודים בקולומביה קולג' היו לגברים בלבד, האמונה גרסה כי זה שימצא את הינשוף יזכה לשאת נערה מבארנארד קולג'.

### [עריכה] ספריית באטלר

לספרייה הראשית שלושה חלקים עיקריים: המדפים, חדרי הקריאה, ובית הקפה. בזמן בחינות הספרייה מלאה עד אפס מקום. לספרייה כשני מליון מתוך 8.6 מליון מהכרכים שבבעלות האוניברסיטה, רובם ספרים במדעי הרוח. בניגוד לספריות אחרות בקמפוס, ספריית באטלר פתוחה 24 שעות ביממה ומשמשת כמרכז ללימודים בלילה. בספריה גם אוסף ספרים וכתבי יד נדירים.

### [עריכה] המדרגות

"המדרגות", או "מדרגות לו", הם אזור מפגש פופולרי לתלמידי קולומביה. הביטוי "המדרגות" משמש לתאר סדרה של מדרגות גרניט גדולות המחברות את הצד הצפוני והדרומי של הקמפוס. ביום נעים המדרגות מלאות בסטודנטים שמשוחחים, קוראים ומשתזפים. לעיתים משמשות המדרגות אתר צילומים לסרטים או במה לקונצרטים. קבוצת התיאטרון השיקספירי כתר המלך מעלה כל שנה מחזה המתרחש, בין היתר, על המדרגות.

### [עריכה] שעון השמש

שעון השמש לפני שכדור הגרניט הוסר

במרכז הקמפוס ישנו משטח מוגבה עשוי אבן שלעיתים נושאים מעליו נאומים. במקור היה זה כן לשעון שמש גדול העשוי מכדור גרניט. הכדור, שהיה ממוקם שם בערך בין השנים 1914 ו 1946 הוסר מכיוון שהופיעו בו סדקים. למשך 55 שנים שיערו כי הכדור נהרס עד שמצאו אותו במפתיע בשדה במישיגן. כיום מעריכים כי לא ניתן להחזיר את הכדור למצבו המקורי [15].

## [עריכה] פקולטות

- קולומביה קולג' (Columbia College), לשעבר קינגס קולג', הוקם בשנת 1754 [16]
- בית הספר לרפואה (College of Physicians and Surgeons),הוקם בשנת 1767
- בית הספר למשפטים (School of Law),הוקם בשנת 1858
- בית הספר להנדסאים ע"ש עמותת פו (The Fu Foundation School of Engineering and Applied Science), לשעבר בית הספר למכרות, הוקם בשנת 1864
- הפקולטה למדעים ואומנויות (Graduate School of Arts and Sciences), הוקם בשנת 1880

תלתל, פסל של קלמנט מדמור

- ברנארד קולג' (Barnard College), הוקם בשנת 1889
- בית הספר לסיעוד (School of Nursing),הוקם בשנת 1892
- המכללה למורים (Teachers College), הוקם בשנת 1893
- בית הספר לארכיטקטורה, תכנון ושימור (School of Architecture, Planning and Preservation), הוקם בשנת 1896
- בית הספר לעבודה סוציאלית (School of Social Work),הוקם בשנת 1898
- בית הספר לעסקים (Graduate School of Business), הוקם בשנת 1916
- בית הספר לרפואת שיניים (School of Dental and Oral Surgery), הוקם בשנת 1917
- בית הספר לבריאות ציבורית ע"ש מילמן (Mailman School of Public Health),הוקם בשנת 1921
- בית הספר לעיתונאות (School of Journalism),הוקם בשנת 1912
- בית הספר ליחסים בינלאומיים (School of International and Public Affairs),הוקם בשנת 1946
- בית הספר ללימודים כללים (School of General Studies), הוקם בשנת 1947
- בית הספר לאומנות (School of the Arts), הוקם בשנת 1948
- בית הספר ללימודי המשך (School of Continuing Education), הוקם בשנת 2002

## [עריכה] בוגרים בולטים

אלכסנדר המילטון שלמד בקינגס קולג' אך לא השלים את לימודיו

בין בוגרי קולומביה שני נשיאי ארצות הברית, שישה שופטי בית המשפט העליון, ו-37 זוכי פרס נובל.

- ג'ון ג'יי – בין האחראים למשא ומתן על חוזה פריז שסיים את המלחמה עם בריטניה ולאחר מכן הפך לנשיא הראשון של בית המשפט העליון.
- רוברט ליווינגסטון - חבר בוועדה שניסחה את הכרזת עצמאות האמריקאית.
- גובנר מוריס - שכתב את הטיוטה האחרונה של חוקת ארצות הברית.
- תאודור רוזוולט – הנשיא ה-26 של ארצות הברית.
- פרנקלין דלאנו רוזוולט – הנשיא ה-32 של ארצות הברית.
- ברק אובמה – סנאטור אילינוי.
- מדליין אולברייט - מזכירת המדינה ה-64 של ארצות הברית.
- בוטרוס בוטרוס ראלי - מזכ"ל האו"ם השישי.
- רוג'רס והמרשטיין - צמד כותבי שירים אמריקאי.
- דייוויד או. סלזניק - מפיק סרטים אמריקני ("חלף עם הרוח").
- ג'יימס קאגני - שחקן קולנוע אמריקני זוכה פרס האוסקר.

## [עריכה] גלריית תמונות

סלע ה-"C", בהצטלבות נהר ההאדסון ונהר הארלם, מברך את הבאים למנהטן מצפון. | פסל אריה המלומדים, שניתן לאוניברסיטה כמתנה לכבוד חגיגות 250 שנה להיווסדה. | העתק פסל האדם החושב של אוגוסט רודן, הממוקם בכניסה לאולם הפילוסופיה בקולומביה. | ארכטיפוס של סטודנט בקולומביה, ראשית המאה ה-20.

## [עריכה] ראו גם

- ליגת הקיסוס
- פרס פוליצר
- סגל אוניברסיטת קולומביה

## [עריכה] הערות שוליים

1. ^ King's College 1754-1776: An Interactive History
2. ^ Farewell, Aristocracy: The World Turned Upside Down
3. ^ Stand Columbia
4. ^ McCaughey, Robert (2003): Stand, Columbia: A History of Columbia University, Columbia University Press, ISBN 0231130082. Appendix E, Leading American University Producers of PhDs, 1861–1900
5. ^ Low Memorial Library
6. ^ Columbia University 1968
7. ^ See Columbia Unbecoming - A David Project documentary, n.d. (copyright 2006), accessed July 28, 2006; video clip featured in website section called "Our Films". Cf. "Key Points about the Columbia Unbecoming video" and Columbia University President Lee C. Bollinger, "Statement on the David Project Film", press release, October 27, 2004, accessed August 6, 2006.
8. ^ Columbia University Undergraduate Financial Aid Reform Campaign
9. ^ Columbia News
10. ^ Columbia Daily Spectator
11. ^ Columbia Daily Spectator
12. ^ Evolution of Morningside
13. ^ Columbia University FACTS 2005: Libraries
14. ^ לפי המכון המלכותי לארכיטקטורה בריטית (R.I.B.A.)
15. ^ Columbia Daily Spectator
16. ^ Planning and Institutional Research

## [עריכה] קישורים חיצוניים

- Columbia University - אתר האוניברסיטה

ליגת הקיסוס
אוניברסיטת הרווארד | אוניברסיטת ייל | אוניברסיטת פרינסטון | אוניברסיטת קולומביה | אוניברסיטת פנסילבניה | אוניברסיטת קורנל | קולג' דרטמות | אוניברסיטת בראון

| איגוד האוניברסיטאות האמריקאיות - ארגון אוניברסיטאות מחקר מובילות בארה"ב וקנדה
--- | ---
אוניברסיטה ציבורית | אוניברסיטת אריזונה • אוניברסיטת באפלו• אוניברסיטת קליפורניה בברקלי • אוניברסיטת קליפורניה בדיוויס • אוניברסיטת קליפורניה באירווין • אוניברסיטת קליפורניה בלוס אנג'לס • אוניברסיטת קליפורניה בסאן דיגו • אוניברסיטת קליפורניה בסאנטה ברברה • אוניברסיטת קולוראדו • אוניברסיטת פלורידה • אוניברסיטת אילינויס • אוניברסיטת אינדיאנה • אוניברסיטת איווה • אוניברסיטת איווה סטייט • אוניברסיטת קנזס • אוניברסיטת מרילנד • אוניברסיטת מישיגן • אוניברסיטת מישיגן סטייט • אוניברסיטת מיניסוטה • אוניברסיטת מיזורי-קולומביה • אוניברסיטת נברסקה-לינקולן • אוניברסיטת נורת' קרולינה • אוניברסיטת אוהיו סטייט • אוניברסיטת אורגון • אוניברסיטת פנסילבניה סטייט • אוניברסיטת פיטסבורג • אוניברסיטת פורדיו • אוניברסיטת רוטג'רס • SUNY • אוניברסיטת טקסס באוסטין • A&M • אוניברסיטת וירג'יניה • אוניברסיטת וושינגטון • אוניברסיטת וויסקונסין
אוניברסיטה פרטית | אוניברסיטת ברנדייס • אוניברסיטת בראון • המכון הטכנולוגי של קליפורניה (Caltech) • אוניברסיטת קרנגי מלון • אוניברסיטת קייס ווסטרן • אוניברסיטת שיקאגו • אוניברסיטת קולומביה • אוניברסיטת קורנל • אוניברסיטת דיוק • אוניברסיטת אמורי • אוניברסיטת הרווארד • אוניברסיטת ג'ון הופקינס • MIT • אוניברסיטת נורת'ווסטרן • אוניברסיטת ניו יורק • אוניברסיטת פנסילבניה • אוניברסיטת פרינסטון • אוניברסיטת רייס • אוניברסיטת רוצ'סטר • אוניברסיטת דרום קליפורניה • אוניברסיטת סטנפורד • אוניברסיטת סירקוס • אוניברסיטת טוליין • אוניברסיטת ואנדרבילט • אוניברסיטת וושינגטון בסנט לואיס • אוניברסיטת ייל
רשימת אוניברסיטאות בקנדה | מקגיל • אוניברסיטת טורונטו

מקור: http://he.wikipedia.org../../../%D7%90/%D7%95/%D7%A0/%D7%90%D7%95%D7%A0%D7%99%D7%91%D7%A8%D7%A1%D7%99%D7%98%D7%AA_%D7%A7%D7%95%D7%9C%D7%95%D7%9E%D7%91%D7%99%D7%94.html

קטגוריות: אוניברסיטת קולומביה | מכללות ואוניברסיטאות בארצות הברית | ניו יורק | מנהטן

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Български
- Bosanski
- Dansk
- Deutsch
- Esperanto
- Español
- Suomi
- Français
- Magyar
- Bahasa Indonesia
- Italiano
- 日本語
- ქართული
- 한국어
- Nederlands
- Norsk (bokmål)
- Polski
- Português
- Русский
- Svenska
- ไทย
- Українська
- Tiếng Việt
- 中文